Parasimpatički nervni sistem
Parasimpatički nervni sistem (PSNS) ili parasimpatikus sastoji se od dva dijela (kraniobulbusni i krstačni ili sakfralni), čija vlakna do efektornih (izvršnih) organa vode putem moždanih ili moždinskih nerava. Glavna funkcija mu je osiguravanje životnih fukcija u stanju mirovanja, odnosno tokom odmora i oporavka organizma. Približno 90% parasimpatičkih vlakana, u odgovarajuće organe dolazi putem moždanog nerva vagusa (lutalac). Autonomni nervni sistem indirektno kontrolira cjelokupno ponašanja jedinke, a postoje i njegove funkcijske veze sa endokrinim sistemom, tj. hormonima. Parasimpatički nervni sistem je jedan od tri dijela autonomnog nervnog sistema (ANS). Odgovoran za regulaciju rada unutrašnjih organa i žlijezda, što se odvija bez uticaja voljnih impulsa. Parasimpatički sistem je specifično odgovoran za stimulaciju fizioloških aktivnosti kada je tijelo u stanju mirovanja, što obuhvata salivaciju, lakrimaciju, mokrenje, varenje i defekaciju. Njegovo djejstvo se smatra komplementarim dejstvu drugih glavnih grana autonomnog nervnog sistema. Simpatički nervni sistem je odgovoran za stimuliranje aktivnosti vezanih za odgovor po modelu borba ili bježanje. Kao posljedica takve relacije, djejstvo parasimpatičkog nervnog sistema se često opisuje kao "odmor i varenje". Parasimpatički nervni sistem ima antagonsitičko djelovanje u odnosu na simpatički: sve funkcije koje prvi ubrzava, drugi usporava, i obrnuto.